Kuva: Janne-Pekka Manninen

Oulun käräjäoikeus on tuominnut toisen Muhoksen perhekotisurmasta syytetyn nuorena henkilönä tehdystä taposta ja toisen nuorena henkilönä tehdystä murhasta.

Oikeuden mukaan Mikkelistä kotoisin olevan, nykyään 18-vuotiaan nuoren miehen osuus teossa on ollut suurempi kuin toisen, nykyään 17-vuotiaan Vantaalta kotoisin olevan nuoren miehen.

Myös vähemmän väkivaltaa käyttänyt mies on oikeuden mukaan ollut mukana suunnittelemassa tekoa ja ollut paikalla, kun kuolemaan johtaneet vammat on aiheutettu. Oikeuden mukaan hänen toimintansa ei kuitenkaan kokonaisuudessaan ollut yhtä julmaa ja poika oli myös poistunut paikalta aiemmin.

Lisäksi molemmat tuomitaan nuorena henkilönä tehdystä törkeästä ryöstöstä, toinen lisäksi törkeästä liikenneturvallisuuden vaarantamisesta nuorena henkilönä ja kulkuneuvon kuljettamisesta oikeudetta nuorena henkilönä.

Murhasta tuomittu saa 12 vuotta vankeutta, taposta tuomittu 8 vuotta 4 kuukautta. Lisäksi molemmat on tuomittu maksamaan kymmenientuhansien eurojen korvaukset uhrin omaisille sekä Nuorten Ystävät -palvelut Oy:lle. Molemmat olivat henkirikoksen tehdessään alaikäisiä.

Molemmat kiistivät surmanneensa tarkoituksella

Syyttäjä oli vaatinut molemmille tuomiota nuorena henkilönä tehdystä murhasta. Kovemman tuomion saanut mies oli kiistänyt syytteet ja katsonut syyllistyneensä hätävarjelun liioitteluna tehtyyn törkeään pahoinpitelyyn ja törkeään kuolemantuottamukseen. Hänen mukaansa hän oli joutunut käyttämään suunniteltua enemmän väkivaltaa, kun tilanne oli muuttunut tappeluksi.

Taposta tuomittu mies oli kiistänyt syytteen nuorena henkilönä tehdystä murhasta ja myös törkeästä kuolemantuottamuksesta. Nuoren mukaan hänen tekemänsä väkivalta ei ole aiheuttanut miehen kuolemaa.

Tuomioista aiotaan valittaa hovioikeuteen. Ainakin pidemmän tuomion saaneen miehen asianajaja kertoo päämiehensä olevan tyytymätön, samoin syyttäjä on tyytymätön lyhyemmän tuomion saaneen miehen tuomioon.

Kaksi poikaa hyökkäsivät perhekoti Metsolan ohjaajan kimppuun Muhoksella viime heinäkuussa. Kuusikymppistä miestä muun muassa kuristettiin ja hakattiin esineillä kuten imurin putkella ja potkimalla. Sen jälkeen nuoret veivät miehen omaisuutta ja perhekodin auton.

Toinen pojista oli tekohetkellä 17-vuotias ja toinen 16-vuotias. Kaleva ei julkaise tuomittujen nimiä, koska he olivat tekohetkellä alaikäisiä.